સ્વામી વિવેકાનંદજી ભારતના પરિભ્રમણ દરમિયાન ગુજરાતના વિવિધ સ્થળોના યાત્રા પ્રવાસે આવ્યા હતા. પોરબંદર, જૂનાગઢ, સોમનાથ, દ્વારકા, પાલિતાણા, રાજકોટ, અમદાવાદ થઈને વડોદરા જતા પહેલાં જૂનાગઢના દીવાન શ્રી હરિદાસ વિહારીદાસના આગ્રહથી તેઓ નડિયાદ મુકામે તેમની વિશાળ હવેલીમાં રોકાયા હતા. નડિયાદ એટલે સાક્ષરોની નગરી. નડિયાદમાં સરસ્વતીચંદ્રના લેખક ગોવર્ધનરામ ત્રિપાઠી સહિત બીજા સાક્ષરોને પણ તેઓ મળ્યા હતા, પરંતુ સ્વામીજી વિશેષરૃપે ભારતીય દર્શન અને વેદાંતના પ્રકાંડ પંડિત મણિલાલ દ્વિવેદીને મળવા ઇચ્છતા હતા. ગુજરાતી સાહિત્યના મર્મજ્ઞ અને મણિલાલ દ્વિવેદી ઉપર પીએચ.ડી. કરી તેમને પોતાની આરાધ્યમૂર્તિ માનનાર સદ્ગત ડૉ. ધીરુભાઈ ઠાકર સાહેબે ગુજરાત સાહિત્ય અકાદમી દ્વારા મ.ન. દ્વિવેદી સાહિત્યશ્રેણીના આઠ દળદાર ગ્રંથોમાં તેમના સમગ્ર સાહિત્યનું સુંદર સંપાદન કર્યું છે.